Regionsudvalgets udtalelse om "Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget 'Evaluering af anden fase (brobygningsfasen) af TIDE' (Teknologiinitiativet for handicappede og ældre)"

(2001/C 357/06)

REGIONSUDVALGET har -

under henvisning til Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om "Evaluering af anden fase (brobygningsfasen) af TIDE (Teknologiinitiativet for handicappede og ældre)" (KOM(2000) 727 endelig),

under henvisning til Kommissionens beslutning af 20. november 2000 om i henhold til EF-traktatens artikel 265, stk. 1, at anmode om dets udtalelse,

under henvisning til formandens beslutning af den 7. februar 2001 om at henvise det forberedende arbejde til Underudvalg 5 "Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme",

under henvisning til forslag til Regionsudvalgets udtalelse (CdR 65/2001 rev.), som blev vedtaget af Underudvalg 5 den 19. april 2001 med Roberto Pella (I/PPE) som ordfører -

på den 39. plenarforsamling den 13.-14. juni 2001 (mødet den 13. juni) enstemmigt vedtaget følgende udtalelse.

1. Generelle bemærkninger

1.1. Teknologiinitiativet for handicappede og ældre (TIDE) er et fællesskabsinitiativ til fremme og udnyttelse af teknologi, som har det hovedformål at fremme etableringen af et indre marked for rehabiliteringsteknologi i Europa for at lette handicappedes og ældres integrering i samfunds- og erhvervslivet.

1.2. Den del af initiativet, der betegnes som "brobygningsfasen", dækker perioden 1993-1994, og var tænkt som bindeled mellem TIDE's pilotaktion, som blev påbegyndt i 1991, og forsknings- og udviklingsaktiviteterne, som skulle gennemføres som led i telematikapplikationsprogrammet, der blev iværksat i 1994.

1.3. Efter en indkaldelse af forslag, som blev offentliggjort i De Europæiske Fællesskabers Tidende den 21. april 1993, udvalgte Kommissionen 55 projekter i november 1993 og i april 1994.

1.4. Efter afslutningen af de pågældende projekter har initiativet været underkastet en evaluering i 1999-2000.

1.5. Et panel af uafhængige eksperter har evalueret TIDE-initiativets brobygningsfase specifikt baseret på en vurdering af aktiviteternes outputs, resultater og virkninger, således som det er fastsat i Rådets beslutning af 21. september 1993, som udgør retsgrundlaget for initiativet.

2. Evaluering af initiativets resultater

2.1. De pågældende 55 projekter dækker følgende teknologiudnyttelsesområder:

a) adgang til teknologi og dertil knyttede tjenester

b) livet i hjemmet og pleje ved hjælp af telesystemer

c) mobilitet og transport

d) kontrol og betjening

e) revalidering og styrkelse af funktionerne

f) bruger- og markedsorienterede spørgsmål.

2.2. I evalueringen er der blevet fokuseret på de fem principper, som projektarbejdet skulle opfylde i henhold til Rådets afgørelse:

- det brugerorienterede princip

- det markedsorienterede princip

- princippet om innovation og teknologitilpasning

- princippet om tværfagligt koncept

- princippet om teknologisk verificering.

2.3. Da evalueringspanelet undersøgte resultaterne, konstaterede det, at der var store variationer i projekternes outputs, ligesom der var forskel på, i hvilket omfang projekterne stemte overens med de fem principper.

2.4. Der var også forskel på de resultater, der var opnået på de seks områder med hensyn til teknologiens udnyttelse og dens indtrængen på markedet.

3. Evalueringspanelets generelle anbefalinger

3.1. Ekspertpanelet afslutter sin evaluering af TIDE-brobygningsfasen med tre generelle anbefalinger:

- Den Europæiske Union bør fortsat støtte en bred vifte af integrerede foranstaltninger til fordel for ældre og handicappede for at fremme udviklingen og udbredelsen af rehabiliteringsteknologiprodukter og -tjenester til forskellige typer brugere.

- Som en integrerende del af dette bør der iværksættes ambitiøse og ressourcestærke FTU-aktiviteter til gavn for ældre og handicappede både inden for informationssamfundsteknologien og på andre forskningsområder.

- Disse FTU-aktiviteter bør suppleres med en solid socialpolitisk struktur på EU-niveau, således at udbredelsen af nye systemer og tjenester inden for informationssamfundsteknologien kan imødekomme ældres og handicappedes behov i overensstemmelse med princippet "adgang for alle".

4. Evalueringspanelets specifikke anbefalinger

4.1. Evalueringspanelet fremsætter endvidere 13 specifikke anbefalinger, for hvilke der henvises til det kommissionsdokument, der er genstand for nærværende udtalelse.

4.2. Kommissionen besvarer ekspertpanelets anbefalinger punkt for punkt, og påpeger, at mange af anbefalingerne er blevet fulgt op i specifikke programmer, som Kommissionen har gennemført i årene efter TIDE-brobygningsfasen.

5. Gennemførelse af evalueringspanelets anbefalinger

5.1. Regionsudvalget sætter pris på Kommissionens svar på evalueringspanelets anbefalinger.

5.2. Regionsudvalget er især tilfreds med, at mange af anbefalingerne, og først og fremmest de tre generelle anbefalinger, der indeholder vigtige retningslinjer for alle efterfølgende initiativer på dette område, er blevet konkretiseret i kommissionsprojekter og -initiativer, som er blevet gennemført, inden evalueringen af TIDE-brobygningsfasen blev udarbejdet.

5.3. Den første generelle anbefaling ("Den Europæiske Union bør fortsat støtte en bred vifte af integrerede foranstaltninger til fordel for ældre og handicappede for at fremme udviklingen og udbredelsen af rehabiliteringsteknologiprodukter og -tjenester til forskellige typer brugere") er blevet gennemført i det 4. rammeprogram (1994-1998) og er blevet videreført i det 5. rammeprogram (1998-2002).

5.4. Den anden generelle anbefaling ("Som en integrerende del af dette bør der iværksættes ambitiøse og ressourcestærke FTU-aktiviteter til gavn for ældre og handicappede både inden for informationssamfundsteknologien og på andre forskningsområder") er blevet konkretiseret som led i aktiviteterne i Det Europæiske Fællesskabs 5. rammeprogram for forskning, teknologisk udvikling og demonstrationsaktiviteter (1998-2000).

5.5. Den tredje generelle anbefaling ("Disse FTU-aktiviteter bør suppleres med en solid socialpolitisk struktur på EU-niveau, således at udbredelsen af nye systemer og tjenester inden for informationssamfundsteknologien kan imødekomme ældres og handicappedes behov i overensstemmelse med princippet 'adgang for alle'") er direkte tilgodeset i Kommissionens initiativ "eEurope - et informationssamfund for alle" og Kommissionens meddelelse "På vej mod et Europa uden barrierer for handicappede".

5.6. Også de tretten specifikke anbefalinger er delvist blevet gennemført i forbindelse med det 5. rammeprogram.

5.7. Regionsudvalget er enig med Kommissionen i, at anbefalingen om princippet om et tværfagligt koncept ikke er blevet fulgt i de igangværende initiativer, og anbefaler Kommissionen at gøre en effektiv indsats på dette område.

6. Afsluttende bemærkninger

Regionsudvalget -

6.1. gentager, hvad det allerede har sagt i sit nylige forslag til udtalelse om "På vej mod et Europa uden barrierer for handicappede"(1), og lader også de ældre omfatte af bemærkningen om, at "Bestræbelserne på at opnå synergi inden for beskæftigelse, almen uddannelse og erhvervsuddannelse, transport, det indre marked, informationssamfundet, nye teknologier og forbrugerbeskyttelse vil fremme lige muligheder ...".

6.2. er tilfreds med den værdi, der tillægges de moderne massekommunikationsmidler i forbindelse med udbredelse af kendskabet til alle initiativer til fremme og udnyttelse af teknologi, som har til formål at "fremme etableringen af et indre marked for rehabiliteringsteknologi i Europa for at lette handicappedes og ældres integrering i samfunds- og erhvervslivet".

6.3. bemærker imidlertid, at skal disse oplysninger nå ud til de ældre, er man nødt til fortsat at gøre brug af de traditionelle informationskanaler (radio, presse) for at tage højde for, at kun en lille procentdel af den pågældende aldersgruppe er fortrolig med de nye kommunikationsmidler (Internet).

6.4. ønsker derfor, at der tages hensyn til dette, når man fastlægger, hvordan man formidler resultaterne af projekterne ud til offentligheden. Det bør ske på en måde, der til enhver tid er tilpasset den pågældende målgruppe.

6.5. bemærker, at der bør fokuseres forstærket på den rolle, teknologien spiller for at sikre de ældre og de handicappede sociale og boligmæssige forhold, der modsvarer deres særlige behov.

6.6. finder det desuden tvingende nødvendigt, at der etableres forskellige former for økonomisk støtte til personer, der ønsker at anskaffe de pågældende hjælpemidler. Sideløbende hermed bør der sikres forskellige former for samfinansiering til virksomheder, som til fremstilling af innovative produkter ønsker at gøre brug af den nye teknologi, der udspringer af EU-projekter eller -forskning.

6.7. ser gerne, at Kommissionen fremmer alle initiativer, der skaber synergi mellem fællesskabsaktioner, universitetsforskning og inddragelse af de berørte parter, og at den i den forbindelse samarbejder med de lokale og regionale myndigheder, medlemsstaterne, ngo'er og alle sektorens øvrige operatører.

6.8. bemærker, at det af evalueringsrapporten om TIDE-brobygningsfasen fremgår, at der er mangler inden for specifikke programmer vedrørende teknologi til de ældre. Regionsudvalget opfordrer derfor Kommissionen til at sørge for, at der iværksættes initiativer, der specifikt sigter mod at afhjælpe disse, men er samtidig klar over de uundgåelige vanskeligheder, der ligger i at få de ældre til at tage de nye teknologier til sig. Netop som følge af denne slags vanskeligheder er det vigtigt, at man ikke kun sigter mod at levere forbrugsgoder, der udspringer af den nye teknologi, men også og især at forbedre tjenesteydelserne til de ældre.

6.9. understreger, at de lokale og regionale myndigheder har en formidlende rolle at spille, når det handler om at gøre de ældre fortrolige med den nye teknologi, da de i deres respektive områder er i stand til at skræddersy initiativer til et givet formål ved at udnytte det tillidsforhold, som mindre, decentrale myndigheder ofte er i stand til at etablere med den pågældende aldersgruppe.

minder om, at de lokale og regionale myndigheder på grund af deres kendskab til de lokale forhold og deres ansvar på det sociale område, er dem, der er bedst egnede til at yde den nødvendige støtte til ældre, idet det sædvanligvis er dem, der finansierer en stor del af omsorgsfaciliteterne til de ældre.

6.10. opfordrer Kommissionen til at tage hensyn til anbefalingerne fra evalueringspanelet vedrørende TIDE-brobygningsfasen bl.a. i forbindelse med modernisering og harmonisering af betingelserne for personbefordring inden for EU, især når det drejer sig om luftfart, hvor de handicappedes behov fortsat ikke er tilstrækkeligt tilgodeset, samt gratis adgang for de ældre til visse former for offentlig transport.

6.11. bemærker, at det er i kommuner og regioner, som har en geografisk beliggenhed med et tiltrækkende klima, at myndighederne gennemfører specifikke politikker, der gør det muligt bedre at imødekomme denne befolkningstypes behov.

6.12. understreger - stadig i relation til de indgreb, der sigter mod at fremme de handicappedes og de ældres transport inden for EU - at de lokale og regionale myndigheder spiller en afgørende rolle i moderniseringen af tjensteydelserne i bykernerne og udkanten af byerne, især hvad angår nedbrydningen af de arkitektoniske barrierer.

6.13. understreger endelig, at det er nødvendigt at tage hensyn til de ældres og de handicappedes behov i projekteringen af bygninger, ikke kun offentlige bygninger, der i øvrigt allerede er underlagt effektiv lovregulering, men også og især private bygninger.

Bruxelles, den 13. juni 2001.

Jos Chabert

Formand for

Regionsudvalget

(1) (KOM(2000) 284 endelig) CdR 301/2000 fin - EFT C 144 af 16.5.2001, s. 67.